Diari Oficial de la Generalitat Valenciana


Sumari del DOGV 3654, del 28-12-1999 (1999/10647)

ORDRE de 16 de desembre de 1999, de la Conselleria de Benestar Social, per la qual s'estableixen les bases reguladores per a la concessió de subvencions en matèria d'atenció i prevenció de les drogodependències i altres trastorns addictius, durant l'exercici del 2000.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3654

Data del DOGV
:   28-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10065


Data del document
:   16-12-1999

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * toxicomania
    * suport econòmic

ORDRE de 16 de desembre de 1999, de la Conselleria de Benestar Social, per la qual s'estableixen les bases reguladores per a la concessió de subvencions en matèria d'atenció i prevenció de les drogodependències i altres trastorns addictius, durant l'exercici del 2000. [1999/X10818]
  
L'any 1997, les Corts Valencianes van aprovar la Llei 3/1997, de 16 de juny, de la Generalitat Valenciana, sobre Drogodependències i altres Trastorns Addictius, on s'estableixen i es regulen un conjunt de mesures i accions encaminades a la prevenció, assistència, incorporació i protecció social de les persones afectades tant per l'ús i/o abús de substàncies que poden generar dependència com per altres trastorns addictius.
  
La Conselleria de Benestar Social, mitjançant la present ordre, té com a objectiu bàsic, en el marc legislatiu exposat, el manteniment dels recursos existents que presten atenció en drogodependències i el foment dels recursos i programes de prevenció i incorporació social, en el procés de normalització de l'atenció i prevenció a les drogodependències i a altres trastorns addictius i de progressiva consolidació d'un model homogeni i integrat a les xarxes públiques d'assistència sanitària, de serveis socials i educatives, de manera que s'afavorisca una resposta integral i coordinada al fenomen.
  
En virtut d'això, i fent ús de les facultats que em confereix l'art. 35, ll) de la Llei 5/1983, de 30 de desembre, de Govern Valencià, l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i el Decret 127/1999, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Subvencions
  
Article 1. Àmbit
  
És objecte de la present ordre regular i convocar subvencions en matèria de drogodependències i altres trastorns addictius, per a l'exercici del 2000, dirigides a finançar els següents recursos i programes:
  
1. Les unitats de conductes addictives de les quals són titulars les administracions locals i les institucions sense fi de lucre.
  
2. Els centres de dia, els centres de trobada i acolliment, les unitats de deshabituació residencial i els pisos tutelats per a població drogodependent.
  
3. Els programes de prevenció de les drogodependències i les unitats de prevenció comunitària, inclosos els programes de formació i informació sobre drogodependències i altres trastorns addictius.
  
4. Els programes d'atenció a famílies de drogodependents i les associacions d'autoajuda.
  
5. Les unitats de valoració i suport en drogodependències i altres programes específics d'atenció a drogodependents amb problemes jurídics i/o penals.
  
Capítol I
  
Despeses corrents de recursos d'atenció i prevenció
  
de les Drogodependències i altres trastorns addictius.
  
Article 2. Destinataris de les subvencions
  
1. Podran sol·licitar les subvencions que regula aquesta ordre les administracions locals, les mancomunitats o les agrupacions de municipis, constituïdes d'acord amb allò que s'ha disposat en l'article 3.2 de la Llei 7/1985, reguladora de les Bases de Règim Local, així com les organitzacions no governamentals (ONG), sense ànim de lucre, que siguen titulars de recursos i/o que gestionen programes en matèria de prevenció, atenció, rehabilitació i/o reinserció social de drogodependents o altres tipus d'addiccions.
  
2. Serà condició indispensable, per a obtenir subvenció, disposar de l'acreditació a què fa referència el Decret 47/1998, de 15 d'abril, del Govern Valencià, sobre Registre i Acreditació de centres i serveis d'atenció i prevenció de les drogodependències i altres trastorns addictius a la Comunitat Valenciana (DOGV núm. 3.235, de 05.05.1998), amb anterioritat a l'acabament del termini de presentació de sol·licituds a la present convocatòria. Queden exclosos d'aquesta exigència els recursos no tipificats en el citat Decret 47/1998.
  
3. Així mateix, serà condició indispensable per a qualsevol programa de prevenció que preveja disposar de qualsevol tipus de finançament provinent de la Generalitat Valenciana, posseir l'acreditació a què fa referència el Decret 78/1999, d'1 de juny, del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana (DOGV núm. 3.514, de 10.06.1999), amb anterioritat a l'acabament del termini de presentació de sol·licituds a la present convocatòria.
  
Article 3. Criteris generals de valoració
  
Per a la concessió de les subvencions, a més de la quantia del pressupost global inclosa en els corresponents conceptes pressupostaris dels capítols IV i VII del programa 313.20 Drogodependències i altres addiccions, dels Pressupostos de la Generalitat Valenciana per al 2000, els criteris que s'hi tindran en compte, amb caràcter general, seran els següents:
  
1. La cobertura territorial i poblacional, la dotació de recursos específics existents al territori on es plantege la intervenció i el nivell de coordinació amb altres xarxes públiques d'actuació complementària en la matèria, fonamentalment, sanitària, de serveis socials i educativa, atenent a criteris de planificació territorial autonòmica.
  
2. L'avaluació de les activitats realitzades en l'exercici 1999, prenent-hi com a referència la memòria d'activitats de l'últim exercici, així com, tots els antecedents en poder de l'administració.
  
3. El major grau d'autofinançament i de diversitat del finançament extern, pública i/o privada, així com l'existència d'una estructura i capacitat de gestió suficients per a gestionar els recursos i/o programes presentats.
  
4. L'adequació de les propostes de programes d'intervenció específica a les prioritats en matèria de drogodependències i altres trastorns addictius a la Comunitat Valenciana.
  
5. La continuïtat de les accions iniciades en l'exercici anterior, que hagueren sigut finançades per la Conselleria de Benestar Social.
  
Article 4. Criteris de valoració específics per als programes de prevenció
  
1. Sense perjuí d'allò que s'ha establit en l'article tercer d'aquesta ordre i en el Decret 78/1999, d'1 de juny, del Govern Valencià, es tindran en compte els següents criteris de valoració:
  
1.1. Pressupost del programa: anàlisi funcional i econòmica del programa, aproximació al cost mitjà per usuari i cost - benefici del programa.
  
1.2. Finançament del programa: que el programa haja obtingut o preveja la possibilitat d'obtenir cofinançament públic i/o privada, així com el finançament propi que l'entitat aportació. A aquests efectes es primaran els programes que presenten un diversitat de fonts de finançament i es valoraran especialment els que hagen obtingut d'ajudes financeres de la Unió Europea o que en prevegen l'obtenció.
  
1.3. Finalment, es valorarà la continuïtat dels programes, enfront dels nous i/o experimentals, sempre que, persistisquen les necessitats i que haja sigut satisfactòria l'avaluació de resultats i de l'impacte, així com, l'especialització i experiència en el disseny i gestió de programes en matèria de drogodependències.
  
Article 5. Obligacions de les entitats subvencionades
  
Les administracions locals i les organitzacions no governamentals beneficiàries de les subvencions quedaran obligades a complir les següents obligacions:
  
1. Obligacions generals:
  
1.1. Col·laborar amb la Direcció General de Drogodependències en la coordinació i integració dels recursos i programes subvencionats, així com en l'execució dels programes d'actuació proposada per aquella.
  
1.2. Col·laborar amb els altres centres i serveis públics en la matèria, en la prestació de serveis, a requeriment de la Direcció General de Drogodependències, atenent-hi a criteris de planificació territorial autonòmica.
  
1.3. No alterar la finalitat de les subvencions, realitzar l'activitat que fonamenta la concessió i complir les obligacions que estableix la legislació vigent per als perceptors de fons públics.
  
1.4. Facilitar les actuacions de comprovació, seguiment i inspecció de la Direcció General de Drogodependències, a fi de conèixer qualsevol aspecte de l'activitat objecte de la subvenció.
  
1.5. Facilitar tota la informació econòmica, fiscal, laboral, tècnica i de qualsevol tipus que els siga requerida pel Servei de Coordinació de la Direcció General de Drogodependències, en relació amb la subvenció concedida, a fi de verificar el compliment dels requisits i condicions necessaris per a percebre la subvenció, de la realització de l'activitat o per a la justificació de la correcta aplicació de la suma lliurada a la finalitat prevista, o a l'efecte de mantenir actualitzades les dades del Sistema d'Avaluació de la Qualitat Assistencial de Drogodependències (SECAD), sense perjuí de la confidencialitat exigible. En aquest sentit, les notificacions de nous casos atesos hauran de ser comunicades a la Direcció General de Drogodependències en els primers 15 dies del mes següent.
  
1.6. Deixar constància expressa de la condició de recurs o programa subvencionat per la Generalitat Valenciana, en qualsevol relació amb tercers. Quan l'entitat titular del recurs subvencionat exhibisca el seu propi logotip, el de la Generalitat Valenciana haurà de figurar en les mateixes condicions de visibilitat.
  
1.7. Les entitats no podran reclamar cap contraprestació econòmica als beneficiaris dels serveis subvencionats.
  
1.8. En qualsevol cas, els beneficiaris de subvencions estaran obligats a complir amb allò que s'ha disposat en l'article 47 del Decret Legislatiu de 26 de juny de 1991, del Consell de la Generalitat Valenciana, pel que s'aprova el text refós de la Llei d'Hisenda Pública de la Generalitat Valenciana, en la redacció donada per l'article 20 de la Llei 14/1997, de 26 de desembre, de mesures de gestió administrativa i financera i d'organització de la Generalitat. Així, són obligacions del beneficiari:
  
1.8.1. Realitzar l'activitat o adoptar el comportament que fonamenta la concessió de la subvenció.
  
1.8.2. Acreditar davant de l'entitat concedint o, si és procedent, davant de l'entitat col·laboradora, la realització de l'activitat o l'adopció del comportament, així com el compliment dels requisits i condicions que determinen la concessió o gaudi de l'ajuda.
  
1.8.3. La submissió a les actuacions de control financer que escauen a la Intervenció General en relació amb les subvencions i ajudes concedides.
  
1.8.4. Comunicar a l'entitat concedint o l'entitat col·laboradora, si és procedent, l'obtenció de subvencions o ajudes per a la mateixa finalitat, procedents de qualssevol administracions o ens públics.
  
L'incompliment de les anteriors obligacions donarà lloc a l'exigència de les responsabilitats que escaiga, d'acord amb la legislació vigent i de forma especial amb allò que s'ha disposat en el títol VI de la Llei d'Hisenda Pública Valenciana.
  
1.9 Així mateix, hauran de presentar-se dues memòries de les activitats realitzades, de caràcter semestral, la primera abans del 31 de juliol del 2000 (corresponent al primer semestre de l'exercici) i, la segona, abans del 31 de gener del 2001 (corresponent al segon semestre). Els models de les memòries semestrals seran proporcionats per la Direcció General de Drogodependències. La no presentació de les citades memòries, serà motiu de revocació de la subvenció concedida.
  
1.10. En el cas en què el beneficiari de la subvenció siga una corporació local, Organisme Autònom o altres entitats de dret públic que en depenen, en la qual concórreguen els requisits de l'article 1 de la Llei 13/1995, de 18 de maig, de Contractes de les Administracions (BOE de 19.5.1995), la contractació amb empreses externes d'obres, subministraments o qualssevol altres serveis subvencionats per la Conselleria de Benestar Social haurà de sotmetre's a les regles contingudes en la Llei 13/1995, mencionada. A aquest efecte, l'alcalde o el secretari de la corporació local, aportarà la documentació que acredite allò que s'ha disposat en aquest paràgraf.
  
2. Obligacions específiques de les unitats de conductes addictives:
  
2.1. Haurà de prestar assistència a totes les demandes d'atenció procedents de l'àrea de salut en què es trobara ubicada la unitat i no té, per tant, caràcter exclusivament municipal.
  
2.2. L'inici de la desintoxicació ambulatòria, quan és precisa, no haurà de sofrir una demora superior a 14 dies, des de la data de sol·licitud d'assistència per part de l'interessat.
  
3. Obligacions específiques de les unitats de deshabituació residencial:
  
3.1. L'entitat subvencionada posarà a disposició de la Direcció General de Drogodependències, durant els dotze mesos següents a la concessió de la subvenció, un nombre de places equivalent a la divisió de la quantitat concedida per 1.800.000 PTA. Aquestes places només podran ser utilitzades per casos remesos directament per la Direcció General de Drogodependències, a sol·licitud d'ingrés prèvia realitzada davant d'aquesta per les unitats de conductes addictives.
  
3.2. Les places subvencionades seran identificades mitjançant comunicació fefaent a la Direcció General de Drogodependències en el termini màxim de 15 dies després de la notificació de la resolució de concessió a l'entitat subvencionada.
  
4. Obligacions específiques de les unitats de prevenció comunitària:
  
4.1. Comunicar a la Direcció General de Drogodependències qualsevol modificació que sofriren els programes de prevenció subvencionats, en relació al seu disseny, implementació o avaluació.
  
4.2. Sotmetre a l'aprovació prèvia de la Direcció General de Drogodependències qualsevol material d'informació o divulgació que s'utilitze com a suport a les estratègies preventives que es pretenguen desenvolupar.
  
Secció Primera
  
Recursos i programes gestionats per entitats locals
  
Article 6. Objecte de la subvenció
  
1. Les subvencions regulades en aquesta Secció hauran de ser destinades les despeses de personal i manteniment dels recursos i programes de prevenció i atenció de les drogodependències i altres trastorns addictius.
  
Podran ser objecte de subvenció les despeses derivades del pagament d'assistències o serveis de professionals.
  
2. En cap cas, la contractació del personal per part de les entitats subvencionades segons allò disposat en aquesta ordre, no suposarà cap relació jurídica amb la Generalitat Valenciana.
  
Article 7. Documentació que cal aportar
  
La sol·licitud de subvenció, segons model oficial facilitat per la Direcció General de Drogodependències i les direccions territorials de la Conselleria de Benestar Social, degudament emplenada i signada per l'alcalde-president de l'ajuntament o el representant, si és procedent, de l'administració local, haurà d'anar acompanyada de la documentació que seguidament es relaciona:
  
a) Certificat acreditatiu de l'acord adoptat per l'òrgan competent, aprovant el pla municipal, als ajuntaments de més de 20.000 habitants, o provincial de Drogodependències, segons escaiga. Aquest pla haurà de contenir, si més no, els següents aspectes:
  
a.1) Descripció del problema i de les necessitats locals d'intervenció, en l'àmbit geogràfic d'aplicació del pla.
  
a.2) Objectius generals i específics per àrees d'intervenció.
  
a.3) Actuacions que cal desenvolupar per a la consecució dels objectius, incloent-hi un calendari de realització.
  
a.4) Paràmetres de seguiment i control i mecanismes d'avaluació de les actuacions.
  
a.5) Pressupost per a l'exercici 2000.
  
a.6) Període de vigència del pla.
  
b) Certificat acreditatiu de l'acord adoptat per l'òrgan competent, autoritzant la sol·licitud de subvenció així com el coneixement i compromís respecte a les obligacions establides en aquesta ordre.
  
c) Pressupost general de l'administració local previst per a l'exercici i de la seua quantia destinada a l'atenció i prevenció de les drogodependències.
  
d) Memòria explicativa de les activitats que cal realitzar, durant l'any 2000, per a les quals se sol·licita la subvenció, que haurà d'incloure les dates d'inici i final previst per a cada actuació o servei. S'hi inclourà una relació de l'equip professional, amb descripció de categories, càrrecs, tasques i horaris de dedicació i dels recursos materials de què es disposen.
  
e) Certificat expedit per l'entitat bancària, on efectuar, si és procedent, els pagaments, en el qual s'especifique, codi de l'entitat, codi de la sucursal, número de compte i titular d'aquesta, segons el model oficial facilitat per la Direcció General de Drogodependències.
  
f) Memòria de les actuacions desenvolupades l'any 1999, en el cas d'aquelles entitats que no hagueren sigut subvencionades en la convocatòria d'aqueix exercici.
  
Article 8. Unitats de Prevenció Comunitària
  
1. Per la present ordre es convoquen subvencions per a contribuir al finançament de les despeses corrents de les unitats de prevenció comunitària de les drogodependències i altres trastorns addictius, que depenent orgànicament i funcionalment de les administracions locals, desenvolupen actuacions que tenen per objecte reduir o evitar l'ús i/o abús de drogues i, per tant, els problemes associats a aquest, així com, promoure hàbits de vida saludable i una cultura de salut que incloga el rebuig del consum de drogues.
  
2. La Conselleria de Benestar Social podrà finançar a les entitats locals sol·licitants fins al 75% del cost salarial total dels treballadors contractats.
  
3. El personal de les unitats de prevenció comunitària haurà de posseir les condicions tècniques i de capacitació que la Direcció General de Drogodependències considere adequades per a una eficaç i eficient execució de la política de prevenció comunitària de les drogodependències a la Comunitat Valenciana.
  
Secció segona
  
Recursos i programes gestionats per organitzacions
  
no governamentals (ONG)
  
Article 9. Objecte de la subvenció
  
1. Podran ser objecte de subvenció els mateixos conceptes de despeses que s'assenyalen en l'article sisé d'aquesta ordre, amb les limitacions que a continuació s'assenyalen:
  
1.1. Despeses de personal: les retribucions del personal de les ONG que estiga adscrit al compliment del programa i/o el recurs subvencionat, tan sols podran ser objecte de subvenció com a màxim fins a un import coincident amb les despeses d'aquesta naturalesa derivats de l'exercici de llocs de semblant funció i categoria per personal al servei de la Generalitat Valenciana.
  
1.2. No podran incloure's com a despeses de personal les originades per les activitats realitzades en la condició de membres de les juntes directives o consells de direcció de les ONG.
  
2. La justificació de les despeses s'ajustarà als conceptes de despeses establides en la corresponent sol·licitud de subvenció presentada d'acord amb allò que s'ha disposat en l'article següent.
  
Article 10. Documentació que cal aportar
  
1. La sol·licitud de subvenció, que es presentarà segons model oficial facilitat per la Direcció General de Drogodependències i les direccions territorials de la Conselleria de Benestar Social, haurà d'anar acompanyada de la documentació que tot seguit es relaciona:
  
a) Certificat acreditatiu de l'acord adoptat per l'òrgan competent autoritzant la sol·licitud d'ajuda i aprovant el programa i pressupost presentat, així com el coneixement i compromís respecte a les obligacions establides en aquesta ordre.
  
b) Pressupost desglossat, per partides i programes i/o recursos, de les despeses previstes per al 2000, així com dels possibles recursos amb què compte per al seu finançament.
  
c) Memòria explicativa de les activitats que es realitzaran durant l'any 2000, per a les quals se sol·licita la subvenció, que haurà d'incloure les dates d'inici i final previst per a cada actuació o servei.
  
d) Relació de l'equip professional, amb descripció de categories, càrrecs, tasques i horaris de dedicació.
  
e) Certificat expedit per l'entitat bancària, on efectuar, si és procedent, els pagaments, en el qual s'especifique, codi de l'entitat, codi de la sucursal, número de compte i titular d'aquesta, així com una comunicació fefaent del CIF del peticionari, segons model oficial facilitat per la Direcció General de Drogodependències.
  
f) Còpia autenticada o fotocòpia compulsada dels estatuts en què haurà de constar explícitament l'àmbit de la institució, així com, la inexistència d'ànim de lucre en els seus fins.
  
g) Còpia autenticada o fotocòpia compulsada de la seua inscripció en el corresponent Registre Públic.
  
h) Memòria de les actuacions desenvolupades l'any 1999, en el cas d'aquelles entitats que no hagueren sigut subvencionades en la convocatòria d'aqueix exercici.
  
2. Els beneficiaris de les subvencions, en el cas d'organitzacions no governamentals (ONG), hauran d'acreditar, abans que acabe el termini de presentació de les sol·licituds previstes en la present convocatòria, estar al corrent en el compliment de les seues obligacions tributàries i amb la Seguretat Social, segons allò disposat en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996), que es remet als articles 7, 8 i 9 del Reial Decret 390/1996 (BOE núm. 70, de 21.03.1996), respecte a les concretes obligacions i a la forma en què ha de realitzar-se l'acreditació. En els supòsits en què, és admissible la simple aportació de les sol·licituds de certificats, això s'entendrà sense perjuí de l'obligació de presentar els corresponents certificats pels beneficiaris.
  
Capítol II
  
Inversions en equipament, reforma i obres en recursos
  
 i prevenció de les drogodependències
  
i altres trastorns addictius
  
Article 11. Destinataris de les subvencions
  
Podran sol·licitar les subvencions que regula aquest capítol les entitats a què es refereix l'article segon d'aquesta ordre.
  
Article 12. Objecte de la subvenció
  
Les subvencions regulades en aquest capítol hauran de ser destinades a inversions en els recursos d'atenció i prevenció de les drogodependències i altres trastorns addictius, de tipus sanitari, social o preventiu i podran comprendre el finançament de les següents despeses d'inversió:
  
1. Adquisició de material inventariable i/o equipament.
  
2. Obres de conservació, reparació, reconstrucció, condicionament i/o reforma, en els termes establits en l'article 123 de la Llei de Contractes de les Administracions Públiques, dels recursos d'atenció i prevenció de la drogodependència i altres trastorns addictius.
  
Article 13. Criteris a seguir per a la concessió de les subvencions
  
Per a la concessió de les subvencions que regula aquest capítol, es tindran en compte els criteris de valoració establits, amb caràcter general, en l'article tercer d'aquesta ordre, i en particular, es consideraran les següents prioritats:
  
1. L'adequació de la inversió proposada en el marc general, orientat a la normalització d'un model d'atenció integrat en drogodependències per a la Comunitat Valenciana, atenent a criteris de territorialització i optimació dels recursos existents.
  
2. Els equipaments i reformes en aquells recursos en funcionament, considerades necessàries per al compliment de la normativa vigent.
  
3. L'equipament per a la seua obertura d'aquells recursos l'obra dels quals ja aquest finalitzada.
  
4. L'adquisició o adequació d'unitats mòbils per al desenvolupament de programes de reducció del dany.
  
Article 14. Documentació que caldrà aportar
  
La sol·licitud de subvenció hauran d'anar acompanyada, amb caràcter general i segons el tipus d'entitat, de la documentació que s'exigeix en els articles set i deu d'aquesta ordre i, amb caràcter específic, de la que a continuació es detalla per a cada cas:
  
1. En la sol·licitud de subvenció per a adquisició d'equipament i material inventariable:
  
1.1. Pressupost de, almenys, tres empreses subministradores de l'equipament, en el qual figure l'import del cost per unitat i l'import total de les adquisicions que es pretenen realitzar. En el cas que el beneficiari siga una corporació local, s'hi seguirà allò que s'ha establit en l'article 5 apartat 1.8 d'aquesta ordre.
  
1.2. Pel que fa a equips informàtics, mitjans audiovisuals i aparellatge clínic, haurà d'indicar-se els objectius concrets que es pretenen aconseguir amb la seua adquisició.
  
En tots els casos, es fonamentarà la necessitat d'equipament de qualsevol tipus, per a l'adquisició de la qual se sol·licita la subvenció, exposant-se igualment, els recursos en la matèria de què disposa l'entitat sol·licitant.
  
2. En les sol·licituds de subvenció per a obres de conservació, reparació, condicionament i/o adaptació de centres d'atenció i prevenció de la drogodependència:
  
2.1. Certificat del Registre de la Propietat que acredite la titularitat, així com, la inexistència de càrregues o gravàmens, sobre l'immoble per al qual se sol·licita la subvenció.
  
2.2. En el cas en què les obres per a les quals se sol·licita subvenció s'hagen de realitzar en immobles arrendats o cedits, s'aportarà contracte d'arrendament o document acreditatiu de la cessió, així com, l'autorització del propietari per a la realització d'aquestes.
  
2.3. Memòria detallada de les obres que es realitzaran, així com del pressupost comprensiu de mesuraments i preus unitaris degudament firmats pel contractista i, si és procedent, pel facultatiu corresponent.
  
2.4. Programa d'actuació que garantisca l'execució de les obres en l'exercici per al qual es concedeix la subvenció.
  
Article 15. Obligacions dels beneficiaris
  
Els beneficiaris de les subvencions estaran obligats a complir amb allò que s'ha establit, amb caràcter general, en l'article cinc d'aquesta ordre, i en particular:
  
1. Realitzar la inversió que fonamenta la concessió d'ajuda en l'exercici del 2000 i garantir l'afectació del material inventariable o equipament al centre o servei d'atenció i prevenció de la drogodependència de què es tracte.
  
2. En el cas de concessió d'ajudes per a equipament de centres afectats per obres haurà de presentar-se certificat d'acabament d'aquestes abans del final del termini de justificació de la subvenció concedida. La no presentació d'aquest serà motiu de revocació de l'ajuda concedida.
  
Títol II
  
Procediment
  
Capítol I
  
Iniciació del procediment
  
Article 16. Instància i lloc de presentació de les sol·licituds
  
Les entitats a què es refereix l'article segon d'aquesta ordre, hauran de presentar la seua sol·licitud en el Registre de la Conselleria de Benestar Social, siti al passeig de l'Albereda núm. 16, 46319 València, sense perjuí d'allò que s'ha establit en l'article 38.4 de la Llei 4/1999, de 13 de gener, de modificació de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 17. Terminis de presentació
  
El termini de presentació de les sol·licituds de subvenció regulades en aquesta ordre serà de 20 dies hàbils comptadors a partir l'endemà de la seua publicació en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 18. Ordenació i instrucció
  
1. Rebudes les sol·licituds es procedirà al seu estudi i de la documentació que haurà d'acompanyar-les. Quan la sol·licitud no reunisca els requisits assenyalats en l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta ordre resulte exigible, es requerirà l'interessat perquè el termini de 10 dies, esmene la falta o acompanye els documents preceptius, amb la indicació que, si així no ho fera, se li tindrà per desistit de la seua petició, amb una resolució prèvia que haurà de ser dictada en els termes previstos en l'article 42.
  
Sense perjuí de l'anterior, en qualsevol moment al llarg del procediment, podrà instar-se l'entitat sol·licitant perquè òmpliga qualsevol altre requisit o tràmit omés d'acord amb allò que s'ha previst en l'article 76 de la LRJPAC i es concedirà a l'efecte un termini de deu dies hàbils a partir de la notificació, amb expressa advertència que, si no ho fa així, se li podrà declarar decaigut en el seu dret a la tramitació de la sol·licitud. No obstant això, s'admetrà l'actuació de l'interessat i produirà els seus efectes legals, si es produïra abans o dins del dia que es notifique la resolució en què es tinga per transcorregut el termini.
  
2. En qualsevol fase de la tramitació de l'expedient, a la vista de la documentació que es posseeix en cada un d'aquests i de les obligacions que s'adquirisquen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
3. El termini màxim per a tramitar i resoldre els expedients serà d'1 mes a partir de la data de la publicació de la resolució de la consellera de Benestar Social amb què es donarà publicitat a les línies pressupostàries previstes en la present ordre.
  
Article 19. Presentació i comprovació de documentació
  
1. Si l'efecte del compliment d'allò que s'ha previst en la present ordre, s'aportaren fotocòpies de la documentació corresponent, aquestes hauran d'estar, en tot cas, degudament confrontades, en els termes establits en l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. No caldrà presentar els documents exigits quan aquests no hagen sofert modificació i estigueren en poder de l'administració, en aquest cas el sol·licitant podrà acollir-se al dret que li concedeix l'article 35 f) de la LRJPAC, sempre que es faça constar per escrit, la data i l'òrgan o dependència en què van ser presentats o, si és procedent, emesos, i quan no hagen transcorregut més de cinc anys des de l'acabament del procediment a què corresponguen. En els supòsits d'impossibilitat material d'obtenir el document, la Direcció General de Drogodependències podrà requerir al sol·licitant la seua presentació, mitjançant resolució motivada, o si no n'hi ha l'acreditació per altres mitjans dels requisits a què es refereix el document, abans de la formulació del proposta de resolució.
  
3. La comprovació de l'existència de dades no ajustades a la realitat, tant en la sol·licitud com en la memòria o en la documentació aportada, podrà comportar en funció de la seua importància, la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 20. Proposta, concessió de subvencions i finançament
  
1. La consellera de Benestar Social, a proposta del director general de Drogodependències, resoldrà sobre les sol·licituds d'ajudes presentades a l'empara d'allò que s'ha disposat en la present ordre.
  
2. Les subvencions que regula aquesta ordre es finançaran a càrrec dels Pressupostos de la Generalitat Valenciana per al 2000, secció 16, servei 05, programa pressupostari 313.20 Drogodependències i altres addiccions, capítol IV i VII en les línies pressupostàries i pels imports màxims que es publiquen en la resolució a què es refereix en l'article 22.
  
Article 21. Recursos
  
1. Contra la resolució de la consellera de Benestar Social, expressa o presumpta, que posarà fi a la via administrativa, podrà interposar-s'hi recurs davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà d'aquesta notificació, d'acord amb el que disposa l'apartat 1r, lletra a) de l'article 10 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que puga exercir qualssevol altres que estime procedents.
  
2. De conformitat amb allò que s'ha disposat en l'article 47, paràgraf 8, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions públiques, o d'altres ens públics o privats, podrà donar lloc a la modificació de la resolució de concessió.
  
Títol III
  
Del pagament i justificació de les subvencions
  
Article 22. Sistema de pagaments de les subvencions
  
El pagament de les subvencions s'efectuarà ajustant-se als terminis i als percentatges que es fixen en la Llei de Pressupostos de la Generalitat Valenciana per al 2000. Els esmentats terminis i percentatges seran, no obstant això, especificats per resolució de la Conselleria de Benestar Social en la qual es fixaran els imports màxims que finançaran la present convocatòria, en cada una de les seues línies i apartats, i en les corresponents resolucions de concessió de les ajudes.
  
Article 23. Sistema de justificació de la subvenció
  
1. Normes específiques per a la justificació de les subvencions que es regulen en el capítol I del títol I d'aquesta ordre (transferències corrents):
  
1.1. En el cas que el beneficiari siga una administració local, la justificació de la despesa corresponent als recursos i programes d'atenció i prevenció de les drogodependències i altres trastorns addictius es realitzarà a través d'un certificat de justificació d'obligació contreta de l'interventor de l'administració local i d'una memòria financera d'execució de la despesa total.
  
1.2. En el cas que el beneficiari siga una organització no governamental, s'hi observaran les següents regles:
  
A. Les factures o justificants presentats hauran de ser originals i corresponents a l'exercici del 2000.
  
B. Les justificacions corresponents a col·laboracions puntuals figuraran en rebuts on consten les dades del perceptor, el seu NIF, el concepte pel qual se li retribueix i la retenció corresponent al IRPF, així com les dades de la institució, més els impostos que escaiguen.
  
En ambdós casos, els beneficiaris de les subvencions hauran de presentar la corresponent documentació justificativa abans del 30 de novembre del 2000.
  
2. Normes específiques per a la justificació de les subvencions que es regulen en el capítol II del títol I d'aquesta ordre (transferències de capital):
  
Les entitats o organitzacions subvencionades queden obligades a presentar la justificació de les despeses efectuades a càrrec de la subvenció rebuda, abans del 30 de novembre del 2000, amb aportació dels següents documents:
  
a) Ajudes destinades a l'adquisició de material inventariable i/o equipament: original i còpia compulsada de les factures del material inventariable i /o equipament, expedides per l'empresa proveïdora. Les entitats locals podran substituir la citada documentació per un certificat expedit per l'interventor local en què consten les quantitats assignades a fi de la subvenció, amb detall exprés dels diferents conceptes subvencionats, unitats i imports parcials. Dites quantitats hauran de trobar-se, almenys, en situació d'obligacions reconegudes i així haurà de fer-se constar en el certificat.
  
b) Ajudes destinades a la realització d'obres de conservació, reparació, reconstrucció, condicionament i/o reforma.
  
Els pagaments s'efectuaran contra certificat d'obra expedida pel tècnic competent i de conformitat amb el projecte presentat.
  
A les obres de menor quantia i que per les seues característiques no exigisquen la prèvia redacció de projecte tècnic, bastarà amb aportar factura original i còpia compulsada. L'entitat local podrà substituir la citada documentació pel certificat a què es refereix l'apartat a) anterior.
  
3. En tot cas, les factures hauran de comptar amb totes les dades formals que exigeix per a la seua expedició la normativa vigent i, en particular, el Reial Decret 2.402/1985, de 18 de desembre (BOE núm. 312, de 30 de desembre de 1985).
  
Article 24. Reintegrament de quantitats percebudes
  
1. Escaurà el reintegrament de les quantitats percebudes i l'exigència d'interès de demora des del moment de pagament de la subvenció en els següents casos:
  
a. Incompliment de l'obligació de justificació.
  
b. Obtenir la subvenció sense reunir les condicions requerides per a això.
  
c. Incompliment de la finalitat per a la qual la subvenció va ser concedida.
  
d. Incompliment de les condicions imposades als beneficiaris amb motiu de la concessió de la subvenció.
  
Article 25. Tramitació anticipada
  
L'eficàcia de la present convocatòria queda condicionada a l'existència, en els pressupostos de l'exercici econòmic del 2000, de crèdit adequat i suficient per a atendre a les ajudes previstes en aquesta.
  
Article 26
  
Aquesta ordre esgota la via administrativa i en contra seua podrà interposar-se recurs contenciós administratiu, en el termini de dos mesos comptadors des de l'endemà de la seua publicació, davant del Tribunal Superior de Justícia de la Comunitat Valenciana, segons allò que s'ha previst en els articles 10, 1 j i 46 de la Llei 29/1998, de 13 de juliol, reguladora de la dita jurisdicció. Així mateix cabrà recurs potestatiu de reposició, davant de la consellera de Benestar Social, en el termini d'un mes comptador a partir de l'endemà que es produïsca aquella publicació, segons allò que s'ha previst en els articles 107 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIÓ ADDICIONAL
  
En el cas que es produïra un augment dels crèdits per a atendre a aquestes ajudes, la consellera de Benestar Social, mitjançant resolució publicada en el Diari Oficial de la Generalitat Valenciana, podrà incrementar en la quantia corresponent l'import global màxim destinat al finançament de les ajudes previstes en aquesta ordre, sense necessitat que s'amplie el termini de presentació de les sol·licituds.
  
DISPOSICIÓ FINAL
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 16 de desembre de 1999
  
La consellera de Benestar Social,